ปลอดชงทีโออาร์แผนนํ้า ส่งครม.ทุบลงทุน3แสนล.
“ปลอดประสพ” เผยร่างทีโออาร์ประมูลโครงการน้ำ 3 แสนล้านบาทเสร็จแล้ว เตรียมชง ครม.ให้ความเห็นชอบต่อไป
18 พ.ค. 2555

“ปลอดประสพ” เผยร่างทีโออาร์ประมูลโครงการน้ำ 3 แสนล้านบาทเสร็จแล้ว เตรียมชง ครม.ให้ความเห็นชอบต่อไป
นายปลอดประสพ สุรัสวดี รมว.วิทยาศาสตร์และเทคโนโลยี ประธานคณะกรรมการบริหารจัดการน้ำและอุทกภัย (กบอ.) เปิดเผยว่า ได้จัดทำร่างข้อกำหนดการประกวดราคา (ทีโออาร์) โครงการบริหารจัดการน้ำในระยะยั่งยืน 3 แสนล้านบาทเสร็จแล้ว และส่งให้สำนักงานคณะกรรมการกฤษฎีกาตรวจก่อนเสนอคณะรัฐมนตรี (ครม.) ต่อไป
ทั้งนี้ หลังร่างทีโออาร์ผ่านความเห็นชอบจาก ครม.แล้ว จะมีการส่งร่างทีโออาร์ไปให้บริษัทใหญ่ในไทยและประเทศต่างๆ ผ่านสถานทูต เพื่อเชิญชวนให้มาร่วมเสนอรายละเอียดเบื้องต้นการลงทุนโครงการน้ำ หรือ Conceptual Design และเสนอให้รัฐบาลพิจารณาใน 3 เดือน 
นายปลอดประสพ ระบุว่า การพิจารณาข้อเสนอรายละเอียดลงทุนโครงการน้ำที่ประเทศและบริษัทไทยเสนอต้องเป็นไปตามแนวพระราชดำริ และเป็นไปตามแผนแม่บทการจัดการน้ำระยะยั่งยืนของคณะกรรมการยุทธศาสตร์เพื่อวางระบบการบริหารจัดการทรัพยากรน้ำ (กยน.) 8 ด้าน ได้แก่ การบริหารจัดการน้ำและอ่างเก็บน้ำหลัก 5 หมื่นล้านบาท การจัดทำผังการใช้ที่ดิน การใช้ประโยชน์ที่ดินในพื้นที่ลุ่มน้ำ และจัดทำพื้นที่ปิดล้อมพื้นที่ชุมชนและเศรษฐกิจหลักของแต่ละจังหวัดที่ตั้งอยู่ในพื้นที่น้ำท่วมถึง 5 หมื่นล้านบาท
แผนการจัดหาพื้นที่แก้มลิงเจ้าพระยาตอนบนและเจ้าพระยาตอนล่าง 2 ล้านไร่ เพื่อรับน้ำ 6,000-1 หมื่นล้านลูกบาศก์เมตร 6 หมื่นล้านบาท การปรับปรุงสภาพลำน้ำสายหลักและคันริมแม่น้ำของแม่น้ำ 7,000 ล้านบาท การจัดทำทางน้ำหลากหรือฟลัดเวย์ขนาดไม่น้อยกว่า 1,500 ลูกบาศก์เมตรต่อวินาที 1.2 แสนล้านบาท เป็นต้น
อย่างไรก็ตาม ในส่วนของการปลูกป่าต้นน้ำ 1 หมื่นล้านบาท หากประเทศต่างๆ หรือเอกชนต้องการเสนอโครงการเข้ามา รัฐบาลจะแยกพิจารณาต่างหากก็ได้ แต่ขณะนี้น่าจะไม่จำเป็น เพราะรัฐบาลจะดำเนินการเอง